Det er en begivenhedsrig dag i fodboldklubben Vendsyssel FF, der både har fået nye ejere og ny træner.

Det er igen en rigtig cheftræner, der styrer formiddagens træning på Vendsyssel FFs anlæg i Vrå. Efter flere dage, hvor spillere og administrative medarbejdere har stået for de forskellige træningsøvelser, er det fredag Henrik Pedersen, der leder spillerne på grønsværen. Tidligere fredag kom det frem, at tidligere bestyrelsesformand i klubben Jacob Andersen har opkøbt aktiemajoriteten i klubben fra de schweiziske ejere Core Sports Capital, og dermed redder klubben fra konkurs, da de ikke har været i stand til at udbetale løn til spillere og personale. Træner fra norsk klub De nye ejere forventer en travl tid i løbet af sommeren, hvor der både skal oprustes på spiller- og sponsorfronten. Allerede samme dag er første ’transfer’ i hus, da klubben har indgået aftale med træneren Henrik Pedersen, der har været ledig på trænermarkedet, efter han blev opsagt i den norske klub Strømsgodset tilbage i april. Den norske klub valgte at fyre Henrik Pedersen – ikke på grund af skuffende resultater, men fordi flere af spillerne anonymt anklagede den danske træner for racisme. Anklager, som Henrik Pedersen tog kraftig afstand fra, da sagen rullede. - Anklagerne om, at jeg har fremført diskriminerende udsagn, strider imod alt, hvad jeg står for både som menneske og leder, sagde Henrik Pedersen dengang til TV2 Sport. I sit nye job i Vendsyssel FF får Henrik Pedersen nok at se til, da der kun er en lille måned til sæsonopstart i landets næstbedste række, og der stadig er både spillerhandler og træningskampe, der mangler at falde på plads. - Der ligger et stort arbejde foran os. Det er klart, at før man kan drømme, så skal fundamentet på plads, sagde, Henrik Pedersen fredag om sin nye opgave.